Linda Eide

Linda Eide () er ein norsk journalist, forfattar og kåsør frå Voss som er tilsett i NRK, der ho mellom anna har vore programleiar for programmet Norsk attraksjon.

Karriere
Linda Eide var 19 år då ho byrja på Norsk Journalisthøgskule i 1988, og desidert yngst på kullet. Vidare studerte ho litteraturvitskap ved NTNU i 1996. Frå 1990 vart ho programmedarbeidar i NRK, og har arbeidd i fleire avdelingar, mellom anna i NRK P3 frå opninga i 1993, i Norgesglasset på NRK P1 frå 1998 og i NRK Fjernsynet. I 2006 var ho den fyrste som fekk Kulturdepartementet sin nynorskpris for journalistar. 

I 2007 hadde Eide premiere på Norsk attraksjon, ein TV-serie der ho reiste rundt i Noreg og viste fram attraksjonar ein ikkje ville finna i ei guidebok. Frå 2007 til 2012 vart det produsert tre sesongar av denne serien. For serien vart ho kåra til beste kvinnelege programleiar under Gullruten 2012.

I 2008 fekk ho Dialektprisen frå Norsk Målungdom. Det same året fekk ho òg sykkelprisen frå Syklistenes Landsforening for det langvarige engasjementet sitt for sykkelen som framkomstmiddel. Dette hadde mellom anna manifestert seg i dokumentaren Døden Bak Styret som vart send på NRK i 2005, og som vann Bergen journalistlag sin Gullparaply same året. I 2015 vart Eide programleiar for Smæsj, der ho leita etter opphavet til ulike idrettar. Mange av innslaga ho laga til serien var frå USA, Storbritannia og Tyskland.

I 2014 sette Linda Eide opp forestillinga 200 år på 2 timer saman med pianisten og komikaren Sjur Hjeltnes. Dette var ein presentasjon av norsk historie i høve Grunnlovsjubileet. Forestillinga vart seinare vist på NRK1 under tittelen Historisk moro. Duoen framførte seinare ein forkorta versjon på teater rundt om i landet.

I 2012 gav Eide ut boka Oppdrag Mottro, som var utforma som ei samling utskrifter av telefonsamtalar mellom henne og mor hennar; «mottro» er vossamål for «mor(en min)». Gjennom desse telefonsamtalene utforska Eide livet til mora opp gjennom 1950-, 1960- og 1970-tallet. For utgjevinga vann ho Melsom-prisen, som etter statuttane blir gjeven til ei bok som er skriven på nynorsk og som «efter sitt innhold kan egne sig til folkelæsning og masseutbredelse». Boka er vorte omsett til engelsk.
Eide har også skrive fleire andre bøker i ulike sjangrar, frå dikt til lærebok i radio- og lydjournalistikk.

I 2017 vart Eides språksjov lansert på NRK1 med ulike gjestar, og ein fast trio av Eide som programleiar, professor Gunnstein Akselberg og pianist Sjur Hjeltnes og med nokre innslag med Halvor Folgerø. Talkshowet vart svært populært, og det vart sendt ein ny sesong av det. I november 2019 vart showet flytta til laurdag kveld. Bakgrunnen for Eides språksjov var ein serie scene-arrangement i regi av Litteraturhuset i Bergen, der Eide, Akselberg og Hjeltnes i fleire år oppførte Ut med språket.

Hausten 2018 hadde Eide premiere ved Det Vestnorske Teateret i Bergen på ei teaterforestilling bygd på si eiga bok. Også teaterforestillinga hadde tittelen Oppdrag Mottro. Hausten 2019 drog ho på turné med forestillinga.

I 2018 skreiv ho på bestilling den musikalske forestillinga Melodi Grand Jazz til Vossa Jazz. Ho handlar om jazzmusikken som gjennom åra har vore med på å prega Melodi Grand Prix og Eurovision Song Contest.

I 2019 fekk Linda Eide Storegutprisen

Bibliografi 
 2000 - Då gamlemor baka seg i hel: moderne skillingsdikt NRK P1 (ISBN 8241902654)
 2003 - Kvardagstraume i utval (ISBN 9788252162110)
 2004 - Radioradio: lyd i journalistikk (ISBN 9788252161618) sammen med Lars Nyre
 2009 - Norsk attraksjon: guiden til det du ikkje finn i guideboka (ISBN 9788281783089) sammen med Kristin Helgeland Hauge
 2012 - Oppdrag Mottro. Jakta på gamle dager (ISBN 978-82-430-0708-6)
 2012 - Norske Smakar sammen med Hanne Frosta
 2015 - Lydjournalistikk - innføring i radio og podkasting sammen med Jørgen Warvik Lyngvær og Lars Nyre

Kjelder 

 «Linda Eide» på Wikipedia på bokmål og riksmål, innhenta 6. juli 2010.
 «Linda Eide» i Allkunne, innhenta 6. juli 2010.

Referansar 

Norske journalistar
NRK-journalistar
Folk frå Voss
Norske programleiarar
Norske forfattarar
Nynorskforfattarar
Vinnarar av Storegutprisen